Bya Elisa Nicholas Ssekitende
Avunaanyizibwa kukulondoola enkola ya Gavumenti eya Operation Wealth Creation mu Bitundu bya Masaka (Lwengo District) era nga Munna Maggye okuva mu Nkambi eya Kasijjagirwa Masaka Colonel Hassan Ssamba, akawangamudde bw’akkaatirizza nga Bwatayinza Kulekera awo Kuwagira Gavumenti ya NRM mu Lwatu, nti kubanga beebagyirwanirira okugyireeta mu Buyinza!!
Colonel Ssamba asinzidde mu Kibuga Masaka mukwaaniriza abagambibwa okuba Abawagizi b’ekibiina kya National Unity Platform ne DP Abasoba mu 100, abeegasse ku Kibiina kya NRM ekiri mu Buyinza. Ono agamba nti tekyetaagisa kumujjukiza nti Amaggye tegalina kulaga ludda nakuwagira bibiina by’abyabufuzi butereevu, wabula akimanyi bulungi nti eno Gavumenti eriko y’abalwaanyi abaayiwa omusaayi gwaabwe okugyireeta kubufuzi, n’olwekyo bakuuma kintu kyaabwe n’emirembe gyebaalwana okuleeta okulaba nga tegyitabanguka!!
Ssamba agambye nti obuwagizi bwa NRM e Masaka bukyaliyo, nti wabula banyiiga nebakyawa NRM olw’abakulembeze wamu n’abakulu muby’okwerinda abasindikibwa okukola emirimu negyibalema, nebakola gumu gwakubba nakulya Nguzi.
Abagesse ku NRM Nga n’okusinga bavubuka, bagamba nti abakulembeze baabwe mu Kibiina naddala ekya NUP ekikulembera oludda oluvuganya Gavumenti yakuno tebakoze kimala okubalwaanirira, nga bannaabwe bangi abaafiira mu “Struggle” n’abalala nebasibibwa mu makomera gyebali mukuvundira, kyokka ng’abakulembeze baabwe mukifo ky’okubalwaanirira bali mukwerumaluma.
Minisita w’akanyigo k’e Luweero Alice Kaboyo y’abadde omugenyi Omukulu ku Mukolo gw’okwaaniriza banna Kibiina abapya, n’awa essuubi abaazirwanako okuva mu bitundu by’ebbendobendo ly’e Masaka abatafunanga Kasiimo kaabwe okubeera Abagumiikiriza, nti kubanga bagenda kukolwako essaawa yonna.
Kaboyo era Asiimye obukulembeze bw’ekibuga Masaka naddala ba RCC, DISO, DPC wamu n’abakulembeze ba NRM okukolera awamu n’okuteekawo empuliziganya n’abatwala Masaka, okutuusa obulungi obuweereza ku Bantu. Wabula ono era alabudde abakozi ba Gavumenti ba Ssemugayaavu abavumaganyisa Presidenti Museveni ne NRM, nti baakugobwa.
Asabye banna Kibiina obutakyiikiranga nsingo n’okulaba obubi ba Mmemba abapya ababeera beegasse ku Kibiina nti kubanga babeera bakiyamba okukula, wabula n’avumirira enkola eva ku kitebe ekikulu eky’ekibiina ey’okuweerezanga abantu abava e Bunaayira okukulemberamu emirimu wansi ku “ground” naddala mu biseera by’akalulu, nti ebaviirako okubasuula.
nso_Latn lug_Latn lug_Latn lug_Latn lug_Latn lug_Latn lug_Latn lug_Latn